text: Daniel Jensen vil nappe et år mere i Sønderjyske
  29 maj 2014 kl. 13.00
  Inden for de næste par dage vil Daniel Jensen sandsynligvis skrive under på en forlængelse i Sønderjyske.
  Midtbaneprofilen Daniel Jensen regner med at fortsætte i Sønderjyske, der har tilbudt ham en etårig kontraktforlængelse.
  Den snart 35-årige veteran var i foråret med til at redde Haderslev-klubben fra nedrykning i Superligaen.
  - Jeg er indstillet på at underskrive kontrakten i løbet af et par dage, dels er jeg meget glad for at spille for Sønderjyske, dels har jeg en meget forstående hustru, siger Daniel Jensen til tv3sport.dk.
  Den tidligere landsholdsspiller henviser til, at hans familie, der ud over en hustru også tæller tre børn, er bosat i København.
  Daniel Jensen spillede i sidste sæson 23 kampe for Sønderjyske. Midtbanespilleren har en fortid i blandt andre Werder Bremen og FC København.
  